ואל () היא להקה בלארוסית המורכבת מוולאדיסלב פשקביץ' (מפיק מוזיקלי ונגן) וולריה גריבוסובה (סולנית). הלהקה נבחרה ב-28 בפברואר לייצג את בלארוס באירוויזיון לשנת 2020 ברוטרדם, הולנד, אך ב-18 במרץ 2020 בעקבות התפרצות נגיף הקורונה בעולם, הוחלט לבטל את אירוויזיון 2020.
היסטוריה.
הלהקה החלה לפעול בשנת 2016. ב-1 במאי 2016 הוציאו את הסינגל הראשון שלהם "Кто ты есть". בספטמבר הוציאו את הסינגל השני שלהם "Ветер во сне" ווידאו קליפ שלו יצא בשנת 2017. מאז 2017 הפסיקה לפעול הלהקה, מיד לאחר שהוציאה את אלבום הבכורה שלה "В моей комнате". בשנת 2020 חזרה ואל לפעילות כשהוציאה את השיר "Da Vidna" (עם עלות השחר).
הלהקה התמודדה בקדם האירוויזיון הבלארוסי "Eurofest 2020" וזכתה במקום הראשון באמצעות טרפוד הדדי של השופטים והקהל (מקום שני בשופטים, מקום שני בקהל ופייבוריט שונה ביניהם).
הלהקה הביעה תמיכה במועצת המעבר הבלארוסית ובהפגנות שנערכו בבלארוס וגינתה את פעולותיו של אלכסנדר לוקשנקו, לאחר שהודיעה הלהקה על כך בפומבי הודיעה רשות השידור הבלארוסית כי הלהקה לא תמשיך לאירוויזיון 2021.
Godzilla
Godzilla (בעברית: גודזילה) הוא סינגל שהוקלט על ידי הראפר האמריקאי אמינם בשיתוף הראפר האמריקאי ג'וס וורלד. השיר יצא לאור ב-31 בינואר 2020, כסינגל השני מתוך אלבומו האחד עשר של אמינם, "Music to Be Murdered By".
רקע וכתיבה.
השיר נכתב על ידי אמינם, ג'וס וורלד, די. איי. דומיין, לואיס רסטו והופק על ידי אמינם, די. איי. דומיין. השיר הוא בסגנון הראפ אשר משלב בתוכו גם את סגנון הטראפ. הבית השלישי בשיר אשר בוצע על ידי אמינם מחזיק בשיא בית הראפ המהיר ביותר שלו, תוך שהוא מראפרפ 11.3 הברות בשנייה, או 224 מילים תוך 30 שניות.
השיר עלה לרשת הזרמת המדיה ספוטיפיי בסמוך לצאתו, בדומה לשאר שירי האלבום. נכון לאפריל 2020, צבר השיר מעל ל-290 מיליון השמעות בספוטיפיי.
יעל אלקנה
יעל אלקנה (נולדה ב-20 בנובמבר 1992) היא שחקנית, זמרת ודוגמנית ישראלית.
ביוגרפיה.
אלקנה נולדה וגדלה בתל אביב. בנעוריה למדה במגמת מוזיקה והיסטוריה בתיכון עמל ע"ש ליידי דייוויס. במקביל, למדה במסלול לרקדנים של מרכז ביכורי העתים, ופיתוח קול אצל חיים פנירי. היא הייתה זמרת בלהקת הנוער "השכנים של צ'יץ'" במסגרתה הופיעה, בין היתר, במחזות הזמר "לא רק בלונדינית" ו"הנוטרדם של פריז".
את שירותה בצה"ל עשתה כמדריכת כושר קרבי בבה"ד 8.
בוגרת סל"ה - הסטודיו לאמנויות התיאטרון מיסודו של יורם לוינשטיין.
קריירה מקצועית.
משחק.
ב-2014 גילמה את דקלה בסדרה "מתים לרגע" בערוץ HOT3.
ב-2015 השתתפה בווידאו קליפ לשיר "על קצות האצבעות" של עילי בוטנר וילדי החוץ.
בשנת 2016 שיחקה בסדרת הדרמה "פלאשבק", בערוץ הילדים למנויי HOT, בתור דריה ריבק, נערה שלומיאלית המתאהבת בבריון של בית הספר.
בשנת 2019 גילמה את רומי, מאליפיקית מהעבר של לוק, בעונה השלישית של סדרת הפנטזיה "כדברא", ששודרה בערוצי ניקולידאון ו-TeenNick למנויי yes. בנוסף השתתפה בסדרת הדרמה התקופתית של יואב גרוס "פאנץ'" ב-yes, בדמות דנה פז.
בשנים 2019–2020 שיחקה בתפקיד הנשי הראשי בסדרה "קיבוצניקים" מבית הוט, בתור רזי שדה.
בשנת 2020 החלה לשחק בתור שרה בסדרת הדרמה "הטבח" מבית yes. על תפקיד זה הייתה מועמדת לפרס האקדמיה לטלוויזיה בקטגוריית "השחקנית הראשית הטובה ביותר בסדרת דרמה".
בשנת 2021 שיחקה בעונה השלישית של סדרת הדרמה "להיות איתה" בקשת 12, בתור אביגיל בת הזוג של עמוס דהרי.
ב-2022 גילמה בחורה בווידאו קליפ "תציע לה" בתוכנית הסאטירה "ארץ נהדרת" בקשת 12. כמו כן גילמה את מלכת היופי של ישראל לינור אברג'יל בסרט הטלוויזיה הביוגרפי "מלכה - סיפורה של לינור אברג'יל" בקשת 12, שמספר את סיפור חייה של אברג'יל שעברה אונס בגיל 17 וחצי, דרך הזכייה שלה במיס עולם ועד רגע ההחלטה לחזור בתשובה.
פרזנטורית.
אלקנה היא פרזנטורית של רשת האופנה הישראלית "גולף", "הבורסה לתכשיטים" (עם בעלה, תומר) ושל המותג הצרפתי "שאנל".
חיים אישיים.
בשנת 2021 נישאה לשחקן תומר מכלוף שאותו הכירה בלימודי המשחק. מתגוררים ברמת-גן.
הוקרה.
בשנת 2022 נבחרה בין "50 היפים והנכונים" של Pplus לשנת 2022
שלומי טפיארו
שלומי טפיארו (נולד ב- 4 במרץ 1980) הוא שחקן ישראלי.
ביוגרפיה.
טפיארו הוא בן למשפחה דתית בת חמישה ילדים. הוא נולד באילת וגדל בנתניה, וכשהיה בן 6 עברה משפחתו לאלפי מנשה. אמו מזל, ילידת הארץ ממוצא אלג'יראי, היא לבורנטית. אביו אבי, עלה ממרוקו בגיל חמש ועובד במוטורולה.
את שירותו הצבאי עשה בחיל השריון.
בוגר בית הספר למשחק "בית צבי" (סיים בשנת 2006). טפיארו משחק בתיאטרון בית ליסין.
טלוויזיה.
בשנת 2014 שיחק את אלכס איקס בסדרה "זגורי אימפריה" ובנוסף שיחק את רם בסדרה "עממיות".
בשנת 2017 שיחק בעונה השישית של סדרת הנוער "ראש גדול", בתפקיד אלמוג.
בשנת 2018 שיחק בסדרה "חיים שלי" לצד קובי מימון.
באותה השנה שיחק גם בסדרה "בשבילה גיבורים עפים" של ערוץ 12, בתפקיד רן המפקד בחמ"ל חטיבה.
בשנת 2019 שיחק את אופיר חזן בסדרה "מגן דוד דרום".
בשנים 2019–2020 שיחק את עידן "מישמיש" רז בסדרה "קיבוצניקים".
בשנים 2020–2021 שיחק את איתן לב ארי בסדרה "PPS".
בשנת 2021 שיחק את ד"ר אמיר, הרופא המטפל של ערן ומיכל בסדרה "למה מי מת" המשודרת ביס.
בשנת 2022 שיחק את ליאור, בכינוי "קוף", שהיה בן זוגה של דנה לימוני (רותם סלע), בסדרה "בלאדי מורי".
נוסף על כך, שיחק בפרסומת לחברת הוט.
בקולנוע.
שיחק בסרט התעודה של הקופרודוקציה ישראל-קנדה "מערת הקבורה של ישו", בבימויו של שמחה יעקובוביץ'.
בשנת 2015 גילם את תום בסרט "קמטי צחוק".
בתיאטרון.
טפיארו הוא שחקן בתיאטרון בית לסין. בין תפקידיו: "נערי ההיסטוריה" "תפוחים מן המדבר", "עלמה ורות", "מייק ברנט", "בחורים טובים", "לה מנדרגולה", "סיפור אהבה", "עובד בשביל שניים", "טרטיף", "אלה גרוסמן", "הקומה השלישית", "עבדאללה שוורץ" ותפקיד ראשי ב"פנתר כפול".
טפיארו אף משתתף באנסמבל הגדוד העברי.
חיים אישיים.
טפיארו נשוי לדיקלה, אותה הכיר כשעבד בצוות בידור באילת ואב ל-3 ילדים. מתגורר ברמת גן.
דניאל אדלסון
דניאל אדלסון (Daniel Edelson; נולד ב-10 באוגוסט 1986) הוא עיתונאי, סופר ופובליציסט ישראלי.
ביוגרפיה.
דניאל אדלסון נולד בקיבוץ בית זרע וגדל בקיבוץ דגניה ב' שבעמק הירדן. בסוף תקופת התיכון עברה משפחתו להתגורר ביישוב פוריה עילית, סמוך לבית החולים פוריה. אביו, פרופ׳ גורדון אדלסון, הקים את המחלקה האורתופדית של בית החולים, ועמד בראשה עד פרישתו לגמלאות.
אחרי שנת שירות בעין פרת - המדרשה למנהיגות חברתית התגייס אדלסון לצה"ל כלוחם ביחידת דובדבן, אך נשר במהלך ההכשרה. בהמשך, לאחר שהקים עיתון לבא"ח צנחנים, הפך לכתב צבאי עבור זרוע היבשה ו״במחנה״.
בשנת 2008, עם סיום שירותו הצבאי, החל לעבוד ככתב דסק חדשות ב-ynet.
בין הסיפורים אותם חשף גם פרשת התואר הפיקטיבי של חבר הכנסת שלמה מולה וסדרת הדרמה הטורקית בה נראים חיילי צה״ל יורים במכוון על ילדים. החשיפה הובילה לתקרית דיפלומטית שהחלה את התדרדרות היחסים בין ישראל לטורקיה.
בשנת 2010 יצא אדלסון לשנת שבתון שכללה 7 חודשי התנדבות בארגון תבל בצדק בשכונת העוני קלימטי שבקטמנדו, נפאל.
בשנת 2011 חזר לעבוד ככתב בעיתון ״ידיעות אחרונות״. כתבתו הראשונה הייתה למוסף ״7 ימים״, וסקרה את סוגיית ״השוק המהופך״ שחווים תרמילאים שחזרו מהטיול ארצה. בהמשך מונה לכתב בריאות. בין השאר סיקר את מאבק המתמחים ברפואה, פרסם סיפורים בלעדיים כמו ״חוק הדוגמניות״, מחלת הסרטן של הילדה אנה שיבוט, פיתוח זן חדש של קנאביס רפואי לא ממסטל, מאבקו של החזאי דני רופ בבית חולים איכילוב והקשר בין נטילת גלולות למניעת הריון מסוג "יסמין״ לקריש דם קטלני.
בשנת 2012 החליף את בועז ארד כשליח העיתון למזרח הרחוק ועבר להתגורר בהונג קונג, שם למד לתואר ראשון ביחסים בינלאומיים וגאוגרפיה בתוכנית משותפת לאוניברסיטת הונג קונג, אוניברסיטת פרינסטון בארצות הברית, בסיאול, ו- בטוקיו. כעבור שנתיים החל לעבוד בנוסף גם ככתב כאן רשת ב' בהונג קונג. במסגרת תפקידו נשלח לסיקור בטאיוואן, יפן, קוריאה הדרומית, קוריאה הצפונית, עומאן, סין, אוסטרליה וגאנה. הוא חשף בין השאר את פרשת מבריחי הזהב בהונג קונג, היה בין הישראלים הראשונים שנכנסו לקוריאה הצפונית, ראיין לראשונה את משפחתו של “האסיר X״ בן זיגייר באוסטרליה ונשלח לסקר את אסון סופת השלגים ברכס אנאפורנה (2014), ואת המחאות בהונג קונג ב-2014.
בשנת 2015 עבד עבור הנספחות המסחרית של ישראל בהונג קונג ובשנת 2017 הקים בהונג קונג סטראטפ חברתי, לזיהוי והמלצה פרטנית על מוצרי מזון בשווקים אסיתיים מסורתיים באמצעות אינטליגנציה מלאכותית. הסטראטפ גייס למעלה ממיליון וחצי דולרים מקרנות הון סיכון, חממות ממשלתיות וחברת IBM.
בשנת 2019 שב לישראל והחל לעבוד כמנהל פיתוח תוכן ועורך ב״ידיעות אחרונות״ בכפיפות ישירה לסמנכ״ל הקבוצה, אלון גולדשטיין.
ביוני 2019 נשלח שוב לסקר את המהומות בהונג קונג ובפברואר נשלח לסקר את מגפת הקורונה בסין. הוא היה בין הכתבים הבודדים בעולם שהצליחו לדווח מהאזור הנצור במחוז חוביי.
בתחילת 2020 הוציא לאור את רומן הביכורים שלו ״בית התה על פס המוות״, בהוצאת ידיעות ספרים. הרומן מבוסס על האירועים שהתרחשו במהלך סופת השלגים ברכס ההימלאיה, שסיקר חמש שנים קודם לכן.
עוד בטרם יצא הספר, אדלסון קיבל מענק פיתוח להפיכת הרומן לתסריט על ידי קרן הקולנוע הישראלי.